次韻王深道領客登翠屏
作者：高斯得
朝代：宋

paragraphs: 東皇趣歸旆，行色在隴麥。
撫舊念易盈，感逝憂難釋。
謂春姑徐驅，爲我咏今夕。
天涯浩漫漫，迷路那可索。
林芳坐自銷，庭草已如積。
南亭慨靈運，東園悲阮籍。
咨余畏簡書，無路追羣屐。
故知凝睇處，惟見嵊尖碧。
如邛欠宿願，入越成誤適。
一笑命淥樽，人生匪金石。